Twee steel geld by kinderhospitaalRooikruis-kinderhospitaal in Kaapstad (Foto: http://childrenshospitaltrust.org.za/) Twee mans van Kaapstad is tien jaar tronkstraf en ŉ bykomende drie jaar korrektiewe toesig opgelê nadat hulle die Rooikruis-kinderhospitaal in Kaapstad uit derduisende rande geswendel het. “Die ernstige handelsmisdaadhof in Bellville het Ronald Rothman Rancke en Johann Willem Visser skuldig bevind aan 24 klagtes van bedrog en korrupsie wat die hospitaal eindelik R86 000 uit die sak gejaag het. Die hof het ook ŉ beslagleggingsbevel van R50 000 bekragtig, wat Visser reeds in die kriminelebateherwinningsrekening (Cara) oorbetaal het,” het Zinzi Hani, woordvoerder van die Valke in die Wes-Kaap, gesê. Rancke is ŉ voormalige werknemer in die hospitaal se verkrygingsdepartement en Visser was ŉ diensverskaffer aan die hospitaal. Visser het die geld tussen 2005 en 2009 gesteel deur Rancke om te praat om onregmatig aan sy maatskappy ŉ tender toe te ken. Hulle is onderskeidelik in Oktober en November 2021 in hegtenis geneem na aanleiding van ŉ ondersoek wat deur die hospitaal se forensiese afdeling afgeskop is. Die twee is Donderdag gevonnis en die tronkstraf is vir vyf jaar opgeskort, mits hulle nie aan soortgelyke oortredings skuldig bevind word nie. Die Rooikruis-kinderhospitaal in Rondebosch is een van net twee kinderhospitale in die suide van Afrika en bied dikwels deur middel van die Rooikruis-kinderhospitaal se trust gratis behandeling aan kinders wat dit nie kan bekostig nie.